LV Eiropas Savienības Oficiālais Vēstnesis L 175/27

PADOMES ĪSTENOŠANAS LĒMUMS

(2014. gada 21. maijs)

par praktisko un procesuālo mehānismu, saskaņā ar ko Padome ieceļ trīs atlases un uzraudzības žūrijas ekspertus pasākumam “Eiropas kultūras galvaspilsētas” no 2020. līdz 2033. gadam

(2014/353/ES)

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Lēmumu Nr. 445/2014/ES (2014. gada 16. aprīlis), ar ko nosaka Savienības rīcību pasākumam “Eiropas kultūras galvaspilsētas” no 2020. līdz 2033. gadam un atceļ Lēmumu Nr. 1622/2006/EK (1), un jo īpaši tā 6. pantu,

tā kā:

(1) Saskaņā ar Lēmuma Nr. 445/2014/ES 6. pantu būtu jāizveido neatkarīgu ekspertu žūrija (turpmāk “žūrija”), kas veic atlases un uzraudzības procedūras. Žūrijas sastāvā jābūt Savienības iestāžu un struktūru ieceltiem 10 ekspertiem, no kuriem trīs būtu jāieceļ Padomei uz trīs gadu termiņu. Tomēr attiecībā uz pirmās žūrijas izveidi Padomei tās izraudzītie eksperti būtu jāieceļ uz vienu gadu, lai varētu nodrošināt ekspertu pakāpenisku nomaiņu un tādējādi nepieļautu pieredzes un zinātības zudumu.

(2) Visām iestādēm un struktūrām ir tiesības ekspertus izraudzīties saskaņā ar to attiecīgajām procedūrām. Tomēr saskaņā ar Lēmuma Nr. 445/2014/ES 6. panta 3. punkta pirmo daļu eksperti būtu jāizraugās no potenciālo Eiropas ekspertu kandidātu kopuma, ko ierosinājusi Komisija.

(3) Saskaņā ar Lēmuma 445/2014/ES 6. panta 3. punkta ceturto daļu, ieceļot ekspertus, Savienības iestādēm un struktūrām žūrijas sastāvā kopumā būtu jānodrošina kompetenču papildināmība, līdzsvarots ģeogrāfiskais sadalījums un dzimumu līdzsvars.

(4) Padomei ir lietderīgi pieņemt lēmumu par praktisko un procesuālo mehānismu, saskaņā ar ko tā ieceļ savus trīs žūrijas ekspertus.

(5) Šim mehānismam vajadzētu būt godīgam, nediskriminējošam, pārredzamam un viegli īstenojamam,

IR PIEŅĒMUSI ŠO LĒMUMU.

1. pants

1. Starp dalībvalstīm tiek rīkota izloze. Dalībvalstu līdzdalība izlozē ir brīvprātīga. Tomēr, lai samazinātu interešu konflikta risku, no izlozes izslēdz jebkuru dalībvalsti, kuras pilsēta jāizvēlas vai jāuzrauga žūrijas ekspertu pilnvaru laikā. Izslēgto dalībvalstu saraksts, kas izveidots saskaņā ar šo principu, ir sniegts šā lēmuma pielikumā.

2. Lai nodrošinātu plašu ģeogrāfisko pārstāvību, no izlozes izslēdz arī tās dalībvalstis, kuras Padomei ieteikušas ekspertus iecelšanai iepriekšējā pilnvaru laikā.

2. pants

1. Pirmajām trim izlozē izvēlētajām dalībvalstīm ir tiesības katrai ieteikt vienu ekspertu.

2. Šajā nolūkā katra no trim minētajām dalībvalstīm izvēlas vienu ekspertu no potenciālo Eiropas ekspertu kandidātu kopuma, ko izveidojusi Komisija, un iesaka to iecelt par žūrijas ekspertu.

3. Pamatojoties uz šiem ieteikumiem un pēc ieteikto ekspertu pienācīgas pārbaudes, ko veic attiecīgā Padomes darba sagatavošanas struktūra, Padome ieceļ trīs ekspertus, kas trīs gadus būs atlases un uzraudzības žūrijas sastāvā.

4. Atkāpjoties no 3. punkta noteikumiem:

a) Padome savus ekspertus 2015. gada žūrijā ieceļ uz viena gada termiņu;

b) tomēr uzskata, ka 2015. gadam ieceltie eksperti ir iecelti arī uz laiku no 2016. līdz 2018. gadam.

Tāpēc saskaņā ar 1. panta 1. punktu no izlozes 2015. gada žūrijas iecelšanai izslēdz tās dalībvalstis, kuru pilsētas jāizvēlas vai jāuzrauga 2015. gada žūrijai, kā arī 2016.–2018. gada žūrijai.

5. Žūrijas eksperta atkāpšanās, nāves vai pastāvīgas darbnespējas gadījumā dalībvalsts, kas šo locekli bija ieteikusi, iesaka uz atlikušo pilnvaru laiku iecelt šā eksperta aizstājēju. Piemēro šajā pantā minēto procedūru.

3. pants

Šis lēmums stājas spēkā dienā, kad to publicē Eiropas Savienības Oficiālajā Vēstnesī.

Briselē, 2014. gada 21. maijā Padomes vārdā – priekšsēdētājs A. KYRIAZIS

(1) OV L 132, 3.5.2014., 1. lpp.